
Atbildes uz 03.07.2025. iesniegtajiem jautājumiem 


	1.jautājums:
Vai izstrādājot Būvprojektu obligāti jāņem vērā UHPC betona pielietošana?
Atbilde:
Izstrādājot Būvprojektu obligāti jāņem vērā UHPC betona pielietošana, kā paredzēts MBP (būvprojekts minimālajā sastāvā).

	2.jautājums:
Lūdzam norādīt iepirkuma dokumentācijā konkrētu Vanšu tilta dekoratīvā apgaismojuma risinājuma variantu, kuru Pretendentam jāparedz cenu piedāvājumā, tāpēc, ka iepirkuma dokumentācijā norādīto dekoratīvā apgaismojuma dažādu variantu (piem., V1 vai V4) izmaksas var ievērojami atšķirties. Lūdzam arī skaidri definēt, vai ir jāizgaismo vantis (un cik daudz), jo dekoratīvais apgaismojums uz vantīm ietekmē vanšu konstrukciju aprēķinu (papildu pašsvars un palielinātā vēja slodze), stiprību un aizsargčaulu konstrukciju un izmaksas.
Atbilde:
Vantis noteikti jāapgaismo. Piegādātājam jāpiedāvā cena, kurā iekļautas visu piegādātāja piedāvāto apgaismojuma variantu izmaksas. 

	3.jautājums:
Lūdzam izslēgt no projektēšanas un būvdarbu apjomiem Krišjāņa Valdemāra ielas posmu no Citadeles ielas (projektā saglabājot ietvertu pašu krustojumu ar Citadeles ielu) līdz Kronvalda bulvārim, tai skaitā, visus saistītos inženiertīklus šajā posmā (piemēram tramvaja un trolejbusu kontakttīklu izbūve un pārbūve u.c.).
Atbilde:
Atbilstoši projektēšanas uzdevumā noteiktajam posmā no Citadeles ielas krustojuma līdz Kronvalda bulvārim jāparedz seguma atjaunošana. Vienlaikus posmā jāparedz arī MBP projektēto konstrukciju izbūve līdz noteiktajām augstuma atzīmēm un komunikāciju un konstrukciju savienošana un savietošana. Ņemot vērā, ka būvprojekts minimālajā sastāvā tika saskaņots 2023. gada beigās un līguma noslēgšana paredzama ne ātrāk kā 2025. gada beigās, pasūtītājs informē, ka inženiertīklu sadaļā veicamo darbu apjomi līguma ietvaros var mainīties, nelietderīgie vai citu izpildītāju jau paveiktie darbi var tikt izslēgti un apmaksa veikta tikai par faktisko darbu izpildi. Iesniedzot piedāvājumu par inženiertīklu izbūvi, pretendentam jāvadās pēc būvprojektā minimālajā sastāvā sniegtās informācijas.

	4.jautājums:
Lūdzam apstiprināt, ka prasība “Tērauda konstrukciju elementu aizsargpārklājumam pielietot karsto cinkošanas metodi” rasējumā BK-01 neattiecās uz tilta laiduma konstrukcijas tēraudu, vantīm, vanšu elementiem un enkuriem.
Atbilde:
Prasība “Tērauda konstrukciju elementu aizsargpārklājumam pielietot karsto cinkošanas metodi” attiecas galvenokārt uz brauktuves elementiem – margām, drošības barjerām, apgaismojuma stabiem un citiem elementiem atbilstoši MBP BK daļas tehniskajās specifikācijās noteiktajam. MBP BK daļas tehniskajās specifikācijās ir norādītas prasības tilta laiduma konstrukcijas tērauda aizsargpārklājumam, vanšu, vanšu elementu un enkuru pretkorozijas aizsardzībai.
